
        
            
                
            
        

    
	Ж. Намсрай

	 

	ТАРАС ЩЕВЧЕНКО

	 

	“Соёл, утга зохиол” сонинд 1959, 1961 онд нийтлэгдсэн 2 эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

Тарас Щевченко 

	(Төрсний нь 145 жилийн ойд)

	 

	Алдарт яруу найрагч Тарас Григорьевич Щевченко хамжлагат тариачны гэрт 1814 оны гуравдугаар сарын есөнд төржээ. Есөн настайдаа эхээ алдаж, арван нэгтэйдээ эцгээсээ хагацсан өнчин Тарас айл амьтны аяганы шавхруу горьдож амь зуух болжээ. Тарас нэг сууринаас нөгөөд аялан, Украины ард түмнээс харийн түрэмгийдэгчдийн эсрэг гайхамшигтай баатарлаг тэмцлийг магтан дуулсан ардын ерөөлч, дуучдын утга төгөлдөр зохиолыг шохоорхон сонсож, Польшийн булаан эзлэгчдийн эсрэг зориг шантралгүй тэмцсэн тариачдын гайхамшигт үйл явдлыг оюундаа шингээжээ. Тэрээр Петербургт очоод алдарт уран зураач Брюлов, яруу найрагч Жуковский, Украйны уран зохиолч Е. Гребёнка нартай танилцсан байна.

	Сэтгэл зорилго нэгт нөхдийнхөө ачаар Щевченко хамжлагаас чөлөөлөгдөн оюутан болжээ. Тэр өдрөөс эхлэн Щевченко яруу найраг, түүх, физик, анагаах ухаан, урлагийн түүх, гүн ухаан зэргийг гүнзгий судлахын зэрэгцээ Пушкин, Гоголь, Лермонтов, Жуковский, Хомер, Данте, Шиллер, Вальтер Скотт нарын зохиол уншин сонирхож улмаар уран зохиол оролдох хүсэл бадран анх 1837 оны зуны нэгэн саруул шөнө шүлэг бичиж эхэлжээ.

	Яруу найргийн анхны түүвэр нь 1840 онд «Ковзарь» нэртэй гарчээ.

	Щевченко 1839 оны намар бичиж эхэлсэн «Гайдамакууд» гэдэг найраглалаа 1841 онд хэвлүүлжээ. Тэр найраглалд арван наймдугаар зууны үед Украины ихэнх нутгийг эзэмшиж байсан Польшийн түрэмгийлэгчдийн эсрэг босож өөрийн тусгаар тогтнолын төлөө тэмцсэн украйны ард түмний тэмцлийг харуулаад, дарлал зовлонгоос ангижиръя гэвэл тэдний адил зэвсэг барин босох хэрэгтэй гэдгийг уриалжээ. «Гайдамакууд» нь Щевченкийн хамгийн том найраглалын нэг мөн. Олон жилийн дараа Щевченко украин орондоо буцаж харихад түүний зохиол ардын дотор түгж амтат сайхан дуу болсон байжээ.

	 

	Хөх утаа суунагласан 

	Хөдөө суурин газраар 

	Хатуу дарлал ноёрхсоор 

	Хамаг ард зовсоор

	Хуучин хэвээр байгааг... 

	 

	авьяас төгөлдөр Щевченко ажин харсан аж. Тиймээс ч хаант засаг, хамжлагат ёсны эсрэг тэмцэл Щевченкийн яруу найргийн үндсэн сэдэв болжээ.

	 

	Харгис түрэмгий эздийн эсрэг

	Халуун цусаа урсган тулалдаж 

	Эзэрхэг дарлалын гинжийг тасалж

	Эрх чөлөө бид олно...

	 

	гэж Щевченко бичжээ.

	Тарас Щевченко 1840 онд өөрийгөө зурсан зураг.

	 

	 

	Щевченко 1846 онд Киевт залуу эрдэмтэн Костомаровоор удирдуулсан сэхээтний нууц нийгэмлэгт орж, хувьсгалын үзэл санаа шингэсэн яруу найргаа уншдаг байж. 1849 онд уул нийгэмлэгийг тарааж удирдагчдыг нь барин хорьсон учир Щевченко мөн баригдаж цөлөх ял заагдаж, зохиол бичих, зураг зурах бүрэн бололцоог нь хааж, хамгийн хатуу хяналтын дор байлгах тушаал өгч цэрэгт шилжүүлжээ. Арваад жил цэргийн алба хааж 1848 онд Арал далайн аялалд Щевченко оролцож явахдаа олон сайхан яруу найраг бичиж, зураг зуржээ. Щевченко 1857 онд суллагдаж Астрахань, Саратов, Казань хотуудыг дамжин жуулчилж өдрийн тэмдэглэл хөтөлж, уран зураг, хөгжим, зохиол, гүн ухаан, улс төрийн талаар уран хурц санааг тэмдэглэн бичиж явжээ. 

	Щевченко 1858 оны гуравдугаар сард Петрбургт ирж Чернышевский, Добролюбов нартай нөхөрлөж, орос дахь тариачны асуудлыг тайван замаар шийдвэрлэж болохгүй юм гэдэг дүгнэлт хийсэн аж. Хурц зэвсэг гартаа барин босвол эрх чөлөөгөө олно гэж уриалсан улс төрийн шүлэг бичиж, түүнд туслах зэвсгийн нэг нь урлаг, утга зохиол байх ёстой гэж Щевченко сургажээ. 

	Щевченко «Зүүд нойр», «Кавказ», «Сүсэггүй хүн», «Гэрээслэл» гэх мэтийн хувьсгалт утгатай зохиол олныг бичсэн юм. Тэрээр эрх чөлөөг мөрөөдөн тэмцсэн зохиолоо бичсээр дөчин долоотойдоо 1861 оны гуравдугаар сарын арванд өвчнөөр нас баржээ.

	 

	(Соёл, утга зохиол сонины 1959 оны 3 сарын 12-ны № 11 (121)-ээс)

	 


ТАРАС ЩЕВЧЕНКО

	(Нас барсны нь 100 жилийн ойд)

	 

	Украин ардын их бичгийн хүн хувьсгалч ардчилсан үзэлт Тарас Шевченко 1814 онд төрөөд 1861 онд нас барьжээ.

	Украины шинэ утга зохиолын үндсийг тавигч Т. Щевченко Петрбургийн урлагийн академийг төгсжээ. 

	Т. Щевченко бол Украины утга зохиолын хувьсгалт ардчилсан чиглэлийн хамгийн том төлөөлөгч оросын хувьсгалч ардчилсан үзэлтэнтэй үзэл суртлын талаар нийлэн хамт зүтгэгч байв. Түүний уран бүтээл нь ардын эрх чөлөөний хөдөлгөөн ба оросын тэргүүний соёлын нөлөөний дор бий болсон юм. Т. Щевченко тариачдын хувьсгалт эрх ашгийг хамгаалагч цогт эх оронч байсан бөгөөд үндэсний үзэл хөрөнгөтөн этгээдийг үзэн ядаж улс түмний найрамдлыг магтан дуулагч байлаа. 

	1840 онд бичсэн «Кобзарь» шүлэгтээ Украины хамжлагын тариачны зовлонт амьдрал, Украйн эмэгтэйчүүдийн эрх чөлөөгүй гаслант байдлыг харуулж эхэлсэн билээ.

	Түүнээс хойш Щевченкогийн бичсэн «Нойр», «Кавказ» «Гэрээслэл» гэх мэтийн зохиолд хаант ёсыг үзэн ядаж, хамжлагын байгууллыг жигшин, ядуу тариачдыг ардын хувьсгалд уриалах үзэл санаагаар нэвтэрхий юм. 1847 онд Кирил-Мефодийн нийгэмлэгт оролцсон, хувьсгалын гол төвийг толгойлсны учир баривчлагдаж Оренбургийн шүүхэд шилжсэн байна. Тэгээд 1850 онд Новопетровск (одоогийн Щевченко сууринд) цөлөгдөж байжээ.

	Үүнд  «Гүнгийн авхай», «Хаан» гэх мэтийн найраглал бичиж бас орос хэлээр хэд хэдэн тууж бичсэн байна. Т. Шевченко 1858 онд Петербургт буцаж ирээд Н. Г. Чернышевский, Н. А. Добролюбов нартай ойр дотно ажиллах болжээ. Энэ үес бичсэн зохиол нь улс төрийн хурц учир утгатайгаараа ялгарч 1859 онд бичсэн «Мария» гэдэг найраглал нь Украины реалист яруу найраг хийгээд нийт славян ардын утга зохиолд асар их нөлөө үзүүлсэн юм.

	Тарас Щевченко өөрийн хөрөг.

	 

	 

	Т. Щевченко бол дүрслэх урлагийн талаар Украйны реалист зургийн эхийг тавьсан юм. 1860 онд уран сийлбэрийн академич цол хүртсэн байна. Үүнд сийлбэр, хөрөг байгалийн зураг янз бүрийн хэлбэрээр дүрслэх урлагийн том том бүтээл хийж байсан нь Украйны байгалийн үзэсгэлэн Төөрсөн хүү гэдэг бүлэг зургаас нь илэрхий юм. Эдгээр зурагт хаант засаг, хамжлагын байгууллыг үзэн ядаж, ард түмнийг хайрлан үзэх түүний халуун сэтгэлийг илэрхийлсэн байдаг.

	Тарас Щевченкогийн яруу найрагтай манай уншигчид 1940-өөд оноос эхлэн танилцсан бөгөөд түүний «Гэрээслэл», «Катерина» зэрэг шүлэг найраглал монгол хэлээр нийтлэгдсэнийг манай уншигчид ихэд амтархан уншдаг билээ.

	 

	* * *

	 


ДӨЛГӨӨН ДНЕПР

	 

	Догшин салхи өтгөн ойг шавхуурдахад 

	Дөлгөөн Днепр уурлан шуугин урсаад

	Өндөр модны мөчир хавиралдан хугараад 

	Өргөн мөрний долгион хөөсрөн уралдана. 

	Харанхуй үүлний алс цаагуур тэнүүчлэх 

	Хавирган сар хааяа нэг сүүдгэнэн 

	Хөөст далайн хүчит долгионд туугдсан 

	Хөлөг онгоц хурдлан цахилах шиг харагдана. 

	Тосгон айлууд нам гүм унтаад

	Тахиа шувуу үүрэндээ нойрмоглон дугжирна.

	Ойн амьтад өөд уруу сүлжин

	Үмх идэш олж ядан шиншилнэ.


АХ ДҮҮ ГУРАВ

	 

	Нэг эхийн хэвлийгээс 

	Нарт ертөнцөд заяасан, 

	Найрт гурван залуус

	Нандин жаргал хайхаар, 

	Энхрий хайрт эхээ

	Ивээлт хонгор эхнэрээ, 

	Ижилдэн дассан амрагаа

	Итгэл сайт эгчээ

	Өлгий нутагт нь орхиод,

	Өргөн түмнээсээ хагацааж

	Хавчиг үүрэг үүрээд 

	Харийн газрыг чиглэн 

	Нэг нэгээсээ хагацаж 

	Нарийхан зөрөг замаар 

	Гунигт дуу аялсаар 

	Гурвуул далд оржээ. 

	Хүний газар зорьсон 

	Хөөрхий гуравд дурсган

	Хүн бүр тусдаа

	Хүсэлт ургамлаа тарив. 

	Нас өндөр эх нь 

	Нүцгэн ховол суулгав 

	Ивээлт хонгор эхнэр нь

	Өндөр улиас тарив. 

	Итгэл сайт эгч нь 

	Үнэрт цэцэг тарив.

	Ижилдэн дассан амраг нь

	Улаан монос суулгав.

	Хайрын дурсгалт ургамал нь 

	Хатан гандаж өнчрөв.

	Харьд явсан гурав 

	Ор сураггүй болов.

	Өнөр буурал эх 

	Өнчин хүүхэдтэй эхнэр 

	Өдөр шөнөгүй хүлээсээр 

	Уйтгар гунигт дарагдана. 

	Аргаа тасарсан эгч нь 

	Ах дүү гурвыг хайна.

	Амраг жаахан охин 

	Авсны ёроолд оров.

	Ах дүү гурав тэнэсээр 

	Амар жаргал хайсаар 

	Алтан дэлхийг хэмжинэ. 

	Угийн гарсан зам нь

	Улаан луулиар хучигдав.


Хүндэтгэлийн их жаргалын дээдийг... 

	 

	Хүндэтгэлийн их жаргалын дээдийг 

	Хөрөнгө мөнгөөр далайлган эдэлдэг 

	Баян хүнд бүү атаарх! 

	Басамжлагдаж битгий өвдөг нугал! 

	 

	Хүн болгоныг хөнөөн мөлждөг 

	Хөрөнгөтөн хүнийг бүү сайшаа! 

	Ард олныг зовлонд учруулж

	Амьтан болгоны хилэнг бадраасаар 

	Олж авсан олиггүй нэрээр 

	Олны хорслыг төрүүлж байгаагаа 

	Хаа ч гэсэн тэр ойлгохгүй 

	Хамаг сэтгэл нь нэг ч зовохгүй ...

	 


Эхээс төрсөн эвий бие минь...

	 

	Эхээс төрсөн эвий бие минь

	Энх жаргал эдэлж үзсэнгүй

	Ус чийггүй гандан хатсан

	Өнчин хайлаас шиг шаналав, би 

	Бүргэдийн хурц хоёр нүд минь

	Булингарт нулимсаар байнга хучигдав. 

	Залуу хөгшнийг ялган харах

	Заяаны харц минь гунигт дарагдав.

	Орчлон хорвоог хэсүүчлэн явавч

	Олигтой ханийг олсонгүй, би

	Талын хамхуул шиг зүггүй тэнэсээр

	Тарчлан зовж гүйцлээ, би.

	 

	Ж. Намсрай орчуулав.

	 

	(Соёл, утга зохиол сонины 1961 оны 3 сарын 9-ний № 10 (223)-аас)

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

